የኢትዮ-ሶማሊያ ግንኙነት ተጠናክሮ ቀጥሏል
– በጋራ ጥቅምና ወንድማማችነት ላይ የተመሰረተው የኢትዮጵያና የሶማሊያ ሁሉን አቀፍ ግንኙነት ይበልጥ ተጠናክሮ መቀጠሉን በሶማሊያ የኢትዮጵያ አምባሳደር ገለጹ።አምባሳደሩ ወንድሙ አሳምነው ለዋልታ ኢንፎርሜሽን ማዕከል በዚህ ሳምንት እንደገለፁት የሁለቱ አገራት ግንኙነት በጸጥታ፣ በሰላም፣ በኢኮኖሚና በፖለቲካ ዘርፎች ተጠናክሮ ቀጥሏል። ያለፉት ስርአቶች በኢትዮጵያና ሶማሊያ ግንኙነት ላይ መጥፎ አሻራ ጥለው ማለፋቸው የገለጹት አምባሳደሩ፤ ከ1983 ዓ.ም ወዲህ ግን ሁለቱ አገራት በመተማመንና በወንድማማችነት ላይ የተመሠረት ግንኙነት መፍጠራቸውን ተናግረዋል ።ኢትዮጵያ በሶማሊያ ሰላም ለማስፈን እያደረገችው ያለውን ጥረት በተመለከተ አምባሳደር  ወንድሙ ሲናገሩ የኢትዮጵያ ጦር ወደ ሶማልያ የገባው ከሶማልያ መንግስትና ህዝብ ጥሪ ተደርጎለት መሆኑን ገልጸው፤ ጦሩም ወደ ሶማሊያ ከገባ ወዲህ የአልሻባብን አከርካሪ በመስበር በአገሪቱ ሰላም እንዲሰፍን የማይተካ ሚና መጫወቱ ተናግረዋል። በአሁኑ ጊዜ በሶማሊያ የተደራጀ የአሸባሪዎችና የአልሻባብ ስብስብ አለመኖሩን ገልጸው አልሻባብ አሁን ያለው አቅም የአጥፍቶ መጥፋት ሙከራዎችን ማድረግ ብቻ ነው ሲሉ ተናግረዋል። ይህ የሚያሳየው የአልሽባብ ሐይል መዳከምን ነው ብለዋል። በአሁኑ ጊዜ አልሽባብ የሚቆጣጠረው ቦታ የለም ሲሉም ተናግረዋል። የተባበሩት መንግስታት የጸጥታው ምክር ቤት በኤርትራ መንግስት ላይ የጣለው ማእቀብ ለአልሻባብ መዳከም እንደ አንድ ምክንያት ለጠቀስ እንደሚችል አምባሳደሩ መናገራቸውን ዋልታ ኢንፎርሜሽን ማዕከል ዘግቧል። 